**Caroline Peddle Ball**, nada en Terre Haute, Indiana, o 11 de novembro de 1869 e finada en Harwinton, Connecticut, o 1 de outubro de 1838, foi unha escultora estadounidense.

Traxectoria
-----------

### Primeiros anos e formación

Caroline Peddle era filla de Mary Elizabeth Ball e de Charles Rugan Peddle, que exercía como mestre mecánico do ferrocarril de Terre Haute a Richmond.

Caroline Peddle comezou a súa educación na Escola Normal de Terre Haute e despois no Instituto Politécnico Rose. Posteriormente continuou a súa formación artística en Filadelfia, na Escola de Deseño Feminino e na Academia de Belas Artes de Pensilvania. Xa en Nova York, completou a súa formación na *Art Students League*, con profesores como Augustus Saint-Gaudens e Kenyon Cox. Nesta institución formou parte do Gremio de Artes e Oficios.

### Carreira artística

Esbozo inicial de Caroline Peddle para o cuarto de dólar isabelino.
Peddle Ball traballou para a *Tiffany Glass and Decorating Company*, que expuxo os seus deseños na Exposición de Chicago de 1893. Para esta compañía deseñou as súas primeiras encargas, entre outras, as figuras da Virxe xuvenil e do Cristo do Sagrado Corazón.

Por recomendación do seu antigo profesor Saint-Gaudens, encomendóuselle tamén o deseño dunha moeda en conmemoración a Exposición de Chicago, o coñecedio "cuarto de dólar isabelino", labor para o que foi contratada en marzo de 1893. Peddle chegou a presentar un esbozo do seu deseño para esta moeda conmemorativa, que reproducía no anverso a raíña de Castela Isabel I, mais este non foi do agrado do daquela director da Casa da Moeda dos Estados Unidos, Edward O. Leech, quen limitou a encarga a Peddle a só unha face da moeda. Ante esta situación, Peddle sentiuse desautorizada e no mes de abril decidiu retirarse do proxecto, que finalmente foi executado polo gravador xefe da Casa da Moeda, Charles Edward Barber.

Cara a 1895, Peddle Ball viaxou a Europa. Estivo en Florencia de setembro dese ano a marzo de 1896, estudando os mestres do Renacemento; tamén visitou Roma e tivo un estudio en París durante varios anos, a partir de maio de 1897. Durante a súa estadía en Europa creou decoracións de interiores para residencias particulares e tamén esculturas monumentais. Unha destas figuras, *Victoria*, no edificio dos Estados Unidos da Exposición Universal de París de 1900, valeulle unha mención honorífica.

Peddle Ball regresou aos Estados Unidos en 1902 e mantivo un estudio en activo durante o resto da súa vida. Foi unha prolífica expositora ata moi avanzada idade. A súa escultura de tamaño natural da actriz ruso-estadounidense Alla Nazimova recibiu homenaxes na Academia de Belas Artes de Filadelfia. Especializouse en fontes para paxaros, modelos de cativos, lápidas de cemiterio e farois decorativos. Entre outros traballos, creou unha fonte conmemorativa en Flushing, Long Island, un retrato medallón de Miss Cox, de Terre Haute, e un monumento a un cativo na mesma cidade.

* Medallón Gravitation (1906).Medallón: *Gravitation*  
(1906).
* Child with picture book (1906).[4]*Child with picture book*  
(1906).
* St. Nicholas (1905).[5]*St. Nicholas*  
(1905).

Vida persoal
------------

Caroline Peddle era a irmá máis nova de John B. Peddle, un enxeñeiro mecánico profesor de Deseño Mecánico no Instituto Politécnico Rose, onde ela estudou.

O 16 de outubro de 1902 casou con Bertrand E. Ball, con quen tivo unha filla, chamada Mary Aseneth. O matrimonio acabaría en divorcio.

Caroline Peddle pasou os seus derradeiros anos en Connecticut. Alí finou o 1 de outubro de 1938, aos 68 anos, no *Charlotte Hungerford Hospital*, na cidade de Torrington.

Notas
-----

1. ↑  "Caroline Peddle Ball". *AskArt.com*
2. 1 2 3  "Ball, Caroline Peddle". En Leonard, J. W. (1914). Páxina 71.
3. 1 2 3 4 5 6 7  Wright, S. "Caroline Peddle Ball (Nov 11, 1869 – Oct 1, 1938)". *Vigo County Public Library (Vigolibrary.org)*.
4. 1 2 3 4 5  Nichols, K. L. "Caroline Peddle Ball (1869 - 1938)". *International Women Sculptors.1893 Chicago World's Fair and Exposition*.
5. ↑  C. (1906). Páxinas 310-311.
6. 1 2 3 4  Waters, C. E. C. (1904). Páxina 25.
7. ↑  Moran, M. F. (2008). Páxina 95.
8. 1 2  C. (1906). Páxina 311.
9. ↑  Moran, M. F. (2008). Páxinas 87-93.
10. ↑  C. (1906). Imaxe de portada.
11. ↑  C. (1906). Páxina 10 bis.
12. ↑  *St Nicholas for Young Folks*. Vol. 32. Nº 4. Febreiro de 1905. Páxina 296.
13. ↑  "Mrs. Caroline P. Ball; sculptress Taught by Saint Gaudens dies in Torrington". En *The New York Times*. 3 de outubro de 1938.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Caroline Peddle Ball Modificar a ligazón no Wikidata*** |

### Bibliografía

* C. (1906). "The Work of Caroline Peddle Ball". En *The Script. Notes on Art*. Vol. I. Nº 10. Xullo. Páxinas 310-312.
* Leonard, J. W. (1914). *Woman's who's who of America*. The American Commonwealth Company, Nova York [reimpreso en 1976. ISBN 0-8103-4018-6]
* Moran, M. F. (2008). *Striking Change: The Great Artistic Collaboration of Theodore Roosevelt and Augustus Saint-Gaudens*. Whitman, Atlanta. ISBN 978-0-7948-2356-6
* Waters, C. E. C. (1904). *Women in the Fine Arts: From the Seventh Century B.C. to the Twentieth Century A.D*. Houghton, Mifflin.

|  |  |
| --- | --- |
| Control de autoridades | 
* Wd: Q19878937
* WorldCat
* VIAF: 9799751
* FAST: 1602219
* FemBio: 1838
* ISNI: 0000 0000 5233 6201
* LCCN: nr2005000158

 |